I. Ego Hugo Dei gratia dux Burgundie et conjunx mea Mahaldis, rogatu monachorum sancte Marie de Cistercio, concedimus mansum quem Ocgerius tenet in villa que vocatur Bulliacus, ex toto liberum, ut ipse Ocgerius et omnes successores ejus eundem mansum inhabitantes sint perpetuo liberi a nobis et ab omnibus successoribus nostris et ab omnibus officiariis et scutariis bealnensibus et ceteris omnibus, quatinus ab hinc nulla exactio vel violentia eis aut rebus eorum fiat. Et ut hec libertas eorum omnibus propaletur, crucem ligneam ante domum in qua manserint precepimus ut pro signo figerent. Quod si quis hominum nostrorum hanc libertatem a nobis decretam nostris temporibus aut heredum nostrorum violare temptaverit, et ad nos aut ad heredes nostros clamor inde auditus fuerit, ille transgressor legis nostre. XX. solidos divionensis monete duci tunc temporibus solvat.